แรงซื้อกลับ “แบงก์-โรงไฟฟ้า” พยุง SET ปิดเหลือลบ 0.47 จุด
แรงซื้อกลับ “แบงก์-โรงไฟฟ้า” พยุง SET ปิดเหลือลบ 0.47 จุด สำหรับพรุ่งนี้มูลค่าการซื้อขายยังเบาบางเนื่องจากมีวันหยุดกลางสัปดาห์ทำให้นักลงทุนชะลอการลงทุน ให้แนวรับไว้ที่ 1,530-1,540 จุด และแนวต้าน 1,565 จุด 
แรงซื้อกลับ “แบงก์-โรงไฟฟ้า” พยุง SET ปิดเหลือลบ 0.47 จุด สำหรับพรุ่งนี้มูลค่าการซื้อขายยังเบาบางเนื่องจากมีวันหยุดกลางสัปดาห์ทำให้นักลงทุนชะลอการลงทุน ให้แนวรับไว้ที่ 1,530-1,540 จุด และแนวต้าน 1,565 จุด
11 ก.ค. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้ปรับตัวลงเป็นส่วนใหญ่คล้ายกับตลาดหุ้นอื่นในภูมิภาคเอเชีย จากนักลงทุนกังวลธนาคารกลางสหรัฐ (เฟด) เร่งขึ้นอัตราดอกเบี้ยเพื่อสกัดเงินเฟ้อ หลังตัวเลขการจ้างงานนอกภาคเกษตรของสหรัฐออกมาดีกว่าคาดการณ์ ขณะเดียวกันโควิด-19 สายพันธุ์ BA.4-BA.5 แพร่ระบาดอย่างรวดเร็วในประเทศจีน ทำให้เกิดความกังวลว่าจีนอาจกลับมาล็อกดาวน์อีกครั้ง รวมถึงในประเทศเองก็ยังไม่มีปัจจัยใหม่ๆ เข้ามาสนับสนุน และมูลค่าการซื้อขายวันนี้ก็เบาบางมาก หรือทำระดับต่ำสุดของปี จากเดิมมีจุดต่ำสุดอยู่ที่ 4.94 หมื่นล้านบาท
สำหรับแนวโน้มการลงทุนวันพรุ่งนี้ คาดว่าตลาดฯ ยังปรับตัวขึ้นได้จำกัด เนื่องจากตลาดหลักทรัพย์ฯ จะหยุดทำการในวันพุธนี้ (13 ก.ค.65) เนื่องในวันอาสาฬหบูชา และยังมีการเปิดเผยตัวเลขเงินเฟ้อของสหรัฐในคืนวันพุธด้วย ทำให้นักลงทุนน่าจะชะลอการลงทุน ส่งผลให้ภาพตลาดยังอยู่ในภาวะพักฐาน ให้แนวรับไว้ที่ 1,530-1,540 จุด และแนวต้าน 1,565 จุด
อย่างไรก็ดียังมีแรงซื้อกลับจากกลุ่มแบงก์เนื่องจากนักลงทุนคาดการณ์ว่าผลประกอบการงวดไตรมาส 2/65 จะออกมาเติบโตตามคาดการณ์หรือเติบโตมากกว่าไตรมาสก่อนหน้า ส่วนกลุ่มโรงไฟฟ้ามีปัจจัยหนุนจากการที่ กกพ. จะปรับขึ้นค่า Ft ที่ราว 0.90-1 บาทในช่วงเดือน ก.ย.-ธ.ค.65 และและอาจทำให้ค่าไฟฟ้าต้องปรับเพิ่มสูงถึงเกือบ 5 บาทต่อหน่วยช่วง 4 เดือนที่เหลือของปีนี้ อีกทั้งยังมีปัจจัยหนุนจากราคาน้ำมันดิบปรับตัวลดลงซึ่งจะช่วยให้ต้นทุนของก๊าซปรับตัวลงด้วย
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,588.70 ล้านบาท ปิดที่ 161.50 บาท เพิ่มขึ้น 2.50 บาท
KBANK มูลค่าการซื้อขาย 1,834.39 ล้านบาท ปิดที่ 146.00 บาท เพิ่มขึ้น 2.50 บาท
PTT มูลค่าการซื้อขาย 1,684.04 ล้านบาท ปิดที่ 34.00 บาท ลดลง 0.50 บาท
SCB มูลค่าการซื้อขาย 1,633.48 ล้านบาท ปิดที่ 102.00 บาท เพิ่มขึ้น 3.25 บาท
AOT มูลค่าการซื้อขาย 1,000.60 ล้านบาท ปิดที่ 70.75 บาท ราคาไม่เปลี่ยนแปลง